b'\n_START_ARTICLE_\nU 3:10 za Yumu (2007.)\n_START_SECTION_\nRadnja\n_START_PARAGRAPH_\nDan Evans, osiroma\xc5\xa1eni ran\xc4\x8der i veteran Gra\xc4\x91anskog rata, budi se i ugleda svoj \xc5\xa1tagalj u plamenu kojeg su zapalila dvojica pla\xc4\x87enika Glena Hollandera, kojem Evans duguje novac. Sljede\xc4\x87eg jutra, dok Evans i njegova dva sina \xc4\x8duvaju stado stoke, nalete na odmetnika Bena Wadea i njegovu bandu kako koriste Evansovu stoku kao cestovnu blokadu u svrhu zasjede naoru\xc5\xbeane po\xc5\xa1tanske ko\xc4\x8dije. Wade tijekom plja\xc4\x8dke primijeti kako ga Evans i njegovi sinovi promatraju s bre\xc5\xbeuljka. Shvativ\xc5\xa1i kako ne predstavljaju prijetnju, Wade im uzima konje i rekne Evansu kako \xc4\x87e ih ostaviti na cesti za Bisbee._NEWLINE_Wade odlazi sa svojom bandom u spomenuti grad u Arizoni kako bi pi\xc4\x87em proslavio uspje\xc5\xa1nu plja\xc4\x8dku u lokalnom saloonu. U me\xc4\x91uvremenu, \xc5\xbeeljezni\xc4\x8dki stra\xc5\xbeari pronalaze Evansa i njegove sinove s Byronom McElroyem, Pinkertonovim agentom i jedinim pre\xc5\xbeivjelim iz plja\xc4\x8dke. Evans im rekne kako je Wade najvjerojatnije u Bisbeeju, gdje se \xc4\x8duvari odmah vra\xc4\x87aju, pri \xc4\x8demu im se pridru\xc5\xbeuju Evans i McElroy. Dok Doc Potter prijeti McElroyu, Evans se poku\xc5\xa1a nagoditi s Hollanderom, koji otkriva kako namjerava prodati zemlju \xc5\xbeeljeznici, a ne predati prava na vodu Evansu. Razjaren zbog gubitka sredstava za \xc5\xbeivot, Evans se poku\xc5\xa1a obra\xc4\x8dunati s Hollanderom u obli\xc5\xbenjem saloonu gdje pronalazi Wadea, kojem odvrati pozornost taman toliko kako bi ga \xc5\xbeeljezni\xc4\x8dki \xc4\x8duvari mogli uhvatiti._NEWLINE_Vlasnik ko\xc4\x8dije, Grayson Butterfield, anga\xc5\xbeira McElroya, Pottera, Tuckera, jednog od Hollanderovih ljudi i Evansa da za 200 dolara isporu\xc4\x8de Wadea u vlak koji vozi za zatvor. McElroy organizira la\xc5\xbenu ko\xc4\x8diju kako bi zavarao Wadeovu bandu, koju sada predvodi sociopat Charlie Prince, dok prava ko\xc4\x8dija odlati u Contention gdje bi Wade trebao biti isporu\xc4\x8den na vlak u 3:10 za zatvor u Yumi. Kako se skupina priprema za odlazak, Evansov stariji sin William po\xc4\x8dne inzistirati da krene s njima. Evans glatko odbije takvu pomisao._NEWLINE_Tijekom putovanja, Wade ubija Tuckera i McElroya (prvog jer se rugao njegovoj situaciji, a drugog zbog vrije\xc4\x91anja njegove majke), ali ga prije bijega zaustavlja iznenadni dolazak Williama, koji je slijedio grupu \xc4\x8ditavim putem od ran\xc4\x8da. Dok se kre\xc4\x87u pre\xc4\x8dicom kroz kanjon, skupinu napadaju ratnici Apa\xc4\x8da. Evans biva ranjen, ali ga Wade spasi, naoru\xc5\xbea se i ubije napada\xc4\x8de. Nakon pucnjave, Wade pobjegne u kineski radni logor u kojem se probija tunel kroz planinu, gdje ga uhvati predradnik i po\xc4\x8dne ga mu\xc4\x8diti jer mu je ubio brata. Evans, William, Potter i Butterfield se pojavljuju i neuspje\xc5\xa1no poku\xc5\xa1aju pregovarati, a Potter pokrene napad na predradnika i njegove rudare, oslobodiv\xc5\xa1i Wadea. Dok bje\xc5\xbee na svojim konjima, Potter biva ustrijeljen i ubijen, dok Wade i Evans uni\xc5\xa1te tunel iza njih dinamitom. Grupa sti\xc5\xbee u Contention nekoliko sati prije dolaska vlaka i prijavljuje se u apartman za mladence u hotelu, gdje im se ubrzo pridru\xc5\xbeuje lokalni \xc5\xa1erif kojeg je anga\xc5\xbeirao Butterfield._NEWLINE_Prince uhvati i ispita pre\xc5\xbeivjelog iz la\xc5\xbene ko\xc4\x8dije, saznav\xc5\xa1i da \xc4\x87e Wade biti isporu\xc4\x8den u Contention te da \xc4\x87e se ukrcati na vlak za Yumu; zatim zapali ko\xc4\x8diju s pre\xc5\xbeivjelim u njoj. Po dolasku u Contention i nakon otkri\xc4\x87a kako je Wade dobro okru\xc5\xbeen, Prince ponudi 200 dolara nagrade svim stanovnicima za svakog \xc4\x8duvara kojeg ubiju. \xc5\xa0erifi, nespremni za borbu s takvim omjerima, predaju se Princeu koji ih ipak ubije. Butterfield odbije zavr\xc5\xa1iti misiju, ponudiv\xc5\xa1i Evansu 200 dolara pla\xc4\x87e ako pusti Wadea. Evans odbije, naglasiv\xc5\xa1i da je to iznos koji mu je vlada platila za gubitak njegove noge. Umjesto toga on zamoli Butterfielda da mu odvede sina natrag na njegov ran\xc4\x8d i isplati njegovoj \xc5\xbeeni tisu\xc4\x87u dolara i garanciju na prava na vodu od Hollandera u zamjenu za to \xc5\xa1to \xc4\x87e on odvesti Wadea na vlak._NEWLINE_Nakon \xc5\xa1to je Butterfield pristao, Evans s Wadeom izlazi iz hotela i dvojac po\xc4\x8dne bje\xc5\xbeati po gradu, izbjegavaju\xc4\x87i neprestanu paljbu od strane mje\xc5\xa1tana prije nego \xc5\xa1to su se sakrili u ostavi. Wade, umoran od tr\xc4\x8danja, zamalo zadavi Evansa; popu\xc5\xa1ta nakon \xc5\xa1to mu Evans da je njegova drvena noga, \xc5\xa1to je Wade \xc4\x8desto spominjao tokom puta, izgubljena kad je Evans pogo\xc4\x91en od strane svojih vojnika dok se povla\xc4\x8dio usred bitke, pri\xc4\x8da koja bi osramotila njegove sinove, te da je njegovo odvo\xc4\x91enje Wadea na vlak \xc4\x8din kojem \xc4\x87e se njegovi sinovi diviti. Wade odustane od svojih namjera i pristane da se ukrca na vlak. Dvojica se vra\xc4\x87aju na ulicu, izbjegavaju\xc4\x87i metke prije nego \xc5\xa1to su se zabarikadirali u postaji kako bi do\xc4\x8dekali vlak, gdje Wade priznaje kako je ve\xc4\x87 dva puta bio u Yumi i oba puta pobjegao._NEWLINE_Wadeova banda okru\xc5\xbei postaju dok vlak prilazi. William, promatraju\xc4\x87i doga\xc4\x91aje, potjera krdo goveda kako bi poslu\xc5\xbeilo kao zaklon za Evansa dok ukrca Wadea na vlak. Dok Wade ulazi, zahvali se Evansu. U tom trenutku, Prince izlazi i upuca Evansa \xc4\x8detiri puta, iako Wade vi\xc4\x8de da prestane. Wade silazi s vlaka i uzme opasa\xc4\x8d za pi\xc5\xa1tolj koji mu je Prince dobacio. Nakon napetog trenutka ti\xc5\xa1ine, Wade nenadano ubije Princea i otatak svoje bande. William se pojavljuje i povu\xc4\x8de pi\xc5\xa1tolj na Wadea, ali shvati da ga ne mo\xc5\xbee ubiti i okrene se ocu. Wade se ukrca na vlak i preda oru\xc5\xbeje. Dok vlak odlazi, on zazvi\xc5\xbedi za svojim konjem koji na\xc4\x87uli u\xc5\xa1i i po\xc4\x8dne kasati za vlakom koji se udaljuje.\n_START_SECTION_\nProdukcija\n_START_PARAGRAPH_\nU lipnju 2003., Columbia Pictures je najavila pregovore s Mangoldom o preuzimanju obrade vesterna U 3:10 za Yumu iz 1957., temeljenom na scenariju Michaela Brandta i Dereka Haasa. Nakon \xc5\xa1to se nekoliko godina distancirao od projekta, Mangold je u velja\xc4\x8di 2006. nastavio svoju redateljsku ulogu. Po\xc4\x8detak produkcije je zakazan za ljeto 2006. Istog mjeseca, Tom Cruise je izrazio zanimanje za ulogu zlikovca. Eric Bana je tako\xc4\x91er kratko tra\xc5\xbeio ulogu u filmu._NEWLINE_U ljeto 2006., Columbia je prodala prava na film Relativity Media. Crowe i Bale anga\xc5\xbeirani su za uloge glavnih junaka, a Realtivity je po\xc4\x8deo tra\xc5\xbeiti distributera za film. Lions Gate Entertainment je preuzeo distribuciju u rujnu. Kasnije tog mjeseca, gluma\xc4\x8dku ekipu su popunili Peter Fonda, Gretchen Mol, Dallas Roberts, Ben Foster i Vinessa Shaw._NEWLINE_Po\xc4\x8detak snimanja bio je 23. listopada 2006. u Novom Meksiku. Prvog dana snimanja, jaha\xc4\x8d i njegov konj te\xc5\xa1ko su ozlije\xc4\x91eni u sceni u kojoj se konj izravno zatr\xc4\x8dao u vozilo koje je nosilo kameru umjesto da skrene kako je bilo predvi\xc4\x91eno. Jaha\xc4\x8d je hospitaliziran, a konj je morao biti eutanaziran na setu. Smrt \xc5\xbeivotinje izazvala je istragu Ameri\xc4\x8dkog humanisti\xc4\x8dkog udru\xc5\xbeenja (AHA). Istraga je dovr\xc5\xa1ena u studenom, a pokazala je kako konj nije reagirao pravilno jer je imao dvostruku obuku s dvije upute te da jaha\xc4\x8d nije bio upoznat s podlogom. Organizacija je predlo\xc5\xbeila da se protiv producenata ne podi\xc5\xbeu tu\xc5\xbebe. Glavno snimanje odvijalo se u i oko Santa Fea, Abiqui\xc3\xbaa i Galisteoa. Bonanza Creek Ranch je u filmu predstavljao "ugodni, prijazniji grani\xc4\x8dni grad" Bisbee, a Galisteo je bio zamjena za Contention (koji je danas nestao), "puno suroviji, bestidniji grad, odnosno grad grijeha". Snimanje je zavr\xc5\xa1eno 20. sije\xc4\x8dnja 2007._NEWLINE_Nakon \xc5\xa1to je snimanje zavr\xc5\xa1eno, vlasnici Cerro Pelon Rancha ponudili su dva milijuna dolara kako bi set filma ostao na njihovu posjedu; set je trebao biti razmontiran u roku od 90 dana. Set filma zauzimao je ukupno 75 posto setova na ran\xc4\x8du. U travnju 2007., zahtjev je odobrio okru\xc5\xbeni odbor za razvoj kako bi se zadr\xc5\xbealo pro\xc5\xa1irenje, koje \xc4\x87e u budu\xc4\x87nosti potencijalno dovesti do pove\xc4\x87anja broja turista.\n_START_SECTION_\nPremijera\n_START_PARAGRAPH_\nPremijera filma originalno je zakazana za 5. listopada 2007., ali ju je Lionsgate pomaknuo na 7. rujna kako bi u\xc5\xa1la u konkurenciju s vesternima Ubojstvo Jesseja Jamesa od kukavice Roberta Forda i Nema zemlje za starce. Kao rezultat svega, film nije mogao do\xc5\xbeivjeti premijeru na Me\xc4\x91unarodnom Film Festivalu u Torontu, ali je objavljen u vrijeme prije niza filmova koji su u\xc5\xa1li u konkurenciju za glavne nagrade. Prema rije\xc4\x8dima predsjednika Lionsgatea Toma Ortenberga, "Kako ove jeseni izlazi cijeli niz komercijalnih filmova, htjeli smo da budemo me\xc4\x91u prvima koji \xc4\x87e biti vani, odnosno da se uspjeh drugih mjeri s nama." Ranija kino distribucija zna\xc4\x8dila je da \xc4\x87e Blu-ray Disc i DVD izdanja biti objavljena u prvom tjednu sije\xc4\x8dnja 2008., tijekom sezone nagrada. Lionsgate je sli\xc4\x8dnu strategiju primijenio i s Fatalnom nesre\xc4\x87om (2005.) koja je osvojila Oscar za najbolji film.\n_START_SECTION_\nBox office rezultati\n_START_PARAGRAPH_\nU 3:10 za Yumu u SAD-u i Kanadi je premijerno prikazan 7. rujna 2007. u 2,652 kina. U prvom vikendu, film je zaradio 14,035,033 dolara i zauzeo prvu poziciju na sjevernoameri\xc4\x8dkom box officeu. Prema podacima od 20. travnja 2008., procjenjuje se da je film u Sjedinjenim Dr\xc5\xbeavama zaradio 53,606,916 dolara, a u ostatku svijeta 67,755,461 dolara.\n_START_SECTION_\nKritike\n_START_PARAGRAPH_\nKriti\xc4\x8dari su do\xc4\x8dekali film u pozitivnim tonovima. Prema Rotten Tomatoesu, od 182 prikupljene recenzije, 89 posto ih je bilo pozitivno. Na Metacriticu je prikupljeno 37 recenzija, od kojih je 76 posto bilo pozitivno._NEWLINE_Andrew Sarris iz The New York Observera je rekao, "U obradi ima vi\xc5\xa1e pokvarenosti vo\xc4\x91ene pohlepom nego u originalu" te da je film manje obrada "nego uskrnu\xc4\x87e filma i danas nepopularnog \xc5\xbeanra." Sarris je rekao kako su Fonda i Foster "posebno upe\xc4\x8datljivi" te da su "izvedbe g. Crowea i g. Balea vrijedne cijene ulaznice." Kriti\xc4\x8dar The New Yorkera David Denby napisao je kako je film "br\xc5\xbei, cini\xc4\x8dniji i brutalniji" nego original iz 1957. Denby je napisao kako je Fondina "izvedba veoma strastvena", te da je "Crowe gluma\xc4\x8dki genij." Denby dodaje kako je "ovo daleko najvrijedniji i najevokativniji uradak redatelja Jamesa Mangolda." Ty Burr iz The Boston Globea nazvao je film "tankim, gotovo apsurdno zadovoljavaju\xc4\x87im." Burr ka\xc5\xbee kako su Crowe i Bale "me\xc4\x91u najboljima, najintuitivnijim koje imamo, i \xc5\xa1to god se doga\xc4\x91a izvan kadra u Croweovu slu\xc4\x8daju, to u kadru samo slu\xc5\xbei njihovim likovima. Nijedan se ne isti\xc4\x8de, a uzbudljivo ih je gledati zajedno." Burr ka\xc5\xbee kako je lik Bena Wadea "zmija i zmijski \xc5\xa1armer u jednom neodoljivom paketu" te da je Foster kao Charlie Prince "hipnotiziraju\xc4\x87i". Dodaje kako "Bale i Crowe nisu napravili nijedan krivi korak" te da je Mangold vo\xc4\x91en revizionizmom Deadwooda. Zaklju\xc4\x8duje kako zavr\xc5\xa1etak "nema mnogo smisla u post-Clint Eastwood svemiru."_NEWLINE_Bruce Westbrook iz Houston Chroniclea dao je filmu tri i pol zvjezdice i nazvao ga "najboljim vesternom nakon Nepomirljivih", dodav\xc5\xa1i kako je "katarzi\xc4\x8dan i inteligentan". Napisao je da film "o\xc4\x8dito tra\xc5\xbei inspiraciju iz usamljenih heroja iz To\xc4\x8dno u podne" te, "Iako je u biti akcijska pustolovina s gangsterskim obra\xc4\x8dunima, to je ujedno uzbudljiva pri\xc4\x8da o herojstvu, pokvarenosti i te\xc5\xa1ko zara\xc4\x91enom iskupljenju." Westbrook je rekao da su Crowe i Bale "na razini zadatka" i da je "Crowe pouzdano karizmati\xc4\x8dan kao \xc4\x8dovjek koji je manje pla\xc5\xa1ljiv i krvo\xc5\xbeedan nego bistar, domi\xc5\xa1ljat i lukav." Shawn Levy iz The Oregoniana dao je filmu ocjenu "B+" te rekao da je film temeljen na realizmu vesterna Johna Forda, ali koji u isto vrijeme mo\xc5\xbee biti \xc5\xbeedan krvi, inteligentan i napet \xc5\xa1to tra\xc5\xbee obo\xc5\xbeavatelji Quentina Tarantina." Levy ka\xc5\xbee, "Originalni film pridaje mnogo pozornosti na razgovor izme\xc4\x91u Wadea i Evansa te je vi\xc5\xa1e fokusiran na Evansovu suprugu, dok novi ima vi\xc5\xa1e akcijskih sekvenci te je podmazan temama koje podsje\xc4\x87aju na suvremene politi\xc4\x8dke i moralne dvojbe." Levy je napisao, "Christian Bale portretira jo\xc5\xa1 jednog od svojih povrije\xc4\x91enih, o\xc4\x8dajnih, tvrdoglavih mu\xc5\xa1karaca", a "Russell Crowe upotpunjuje ulogu Glenna Forda s velikom dozom podrugljive karizme, opu\xc5\xa1tenog o\xc5\xa1troumlja i le\xc5\xbeerne okrutnosti Roberta Mitchuma." Levy dodaje kako zavr\xc5\xa1ni obra\xc4\x8dun "prebrzo okon\xc4\x8dava pri\xc4\x8du", ali je film ocijenio "lijepim i sna\xc5\xbenim."_NEWLINE_Peter Rainer iz Christian Science Monitora dao je filmu ocjenu "B+" i napisao "ono \xc5\xa1to je Alfred Hitchcock jednom rekao o trilerima mo\xc5\xbee se primijeniti na vesterne: \xc5\xa0to je ja\xc4\x8di negativac, bolji je i film. Prema toj mjeri, U 3:10 za Yumu je izvrstan." Uspore\xc4\x91uju\xc4\x87i obradu s pedeset godina starijim originalom, Rainer je napisao da je film "opse\xc5\xbeniji od prethodnika i zna\xc4\x8dajno izmijenjen u smislu zavr\xc5\xa1nice, ali u biti ista stara moralna pri\xc4\x8da." Rainer je rekao kako je "bljutavo sentimentalni odnos oca i sina najmanje uspje\xc5\xa1an aspekt filma." Dodao je, "Bale glumi kao da jo\xc5\xa1 igra pre\xc5\xbeivjelog ratnog zarobljenika iz Bijega u zoru Wernera Herzoga" te da je "njegova hiperrealisti\xc4\x8dna izvedba samo smetnja pokraj Croweova okretnog princa tame." Richard Schickel iz \xc4\x8dasopisa Time je rekao, "kad je film zabavan kao ovaj, po\xc4\x8dnete misliti da je ovaj nekad omiljeni \xc5\xbeanr pred svojom renesansom." Schickel je rekao kako je film iz 1957. "bio, po mojem mi\xc5\xa1ljenju, ne tako dobar kao \xc5\xa1to je mnogo ljudi mislilo" te je dodao da Crowe "nikad nije predvidljiv kad je u kadru i nikad nam ne dopu\xc5\xa1ta samodopadnost dok ga gledamo." Schickel je napisao da redatelj Mangold "nikad ne gubi svoju jasnu narativnu djelotvornost." Rekao je kako usporedbe s Nepomirljivima nisu tako prikladne" budu\xc4\x87i da "Mangold ne nudi crnilo i apsurdnost" tog filma. "Film je bli\xc5\xbei vesternima Anthonyja Manna iz pedesetih - pravilno raspore\xc4\x91en, djelotvorne brzine, pun svje\xc5\xbee prikazanih sukoba koji se pribli\xc5\xbeavaju mra\xc4\x8dnoj strani, ali je nikad u potpunosti ne prigrle", zaklju\xc4\x8dio je Schickel._NEWLINE_Filmski kriti\xc4\x8dar The Wall Street Journala Joe Morgenstern rekao je kako su izvedbe iz originalnog filma bile "superiorne", a njihova snaga se podigla njihovom proporcionalno\xc5\xa1\xc4\x87u - intimna pri\xc4\x8da ispri\xc4\x8dana u 92 minute." Napisao je, "pri\xc4\x8da nije ve\xc4\x87a u novoj verziji, koja traje 117 minuta. I apsolutno nije bolja." Morgenstern ka\xc5\xbee, "osnovna pri\xc4\x8da ostaje netaknuta, intrigantna kao i uvijek. Film izgleda odli\xc4\x8dno", a fotografiju Phedona Papamichaela je opisao kao "elegantnu". Rekao je, "akcijske sekvence su impresivne, neko vrijeme. No, cijeli projekt je preuveli\xc4\x8dan", nazvav\xc5\xa1i film "izdu\xc5\xbeenim, samoozbiljnim i, na kraju, apsurdno rastegnutim spektaklom da se \xc4\x8dini kako vlak za Yumu ulazi u postaju s 20 minuta zaka\xc5\xa1njenja." Morgenstern je napisao da Crowe "dr\xc5\xbei svu pozornost na sebi", a Balea je opisao kao "specijalista za \xc5\xa1utljivost", iako ponekad "obojica tako za\xc5\xa1ute da se \xc4\x8dini kako poku\xc5\xa1avaju nadma\xc5\xa1iti jedan drugog." "Mislim da je pojavljivanje Petera Fonde posebno dirljivo", ali je dodao "grozni\xc4\x8davi i polusuvisli akcijski vrhunac koji prethodi zavr\xc5\xa1etku ostavlja logiku u pra\xc5\xa1ini."\n_START_SECTION_\nNagrade i nominacije\n_START_PARAGRAPH_\nFilm je na 80. dodjeli Oscara bio nominiran za najbolju originalnu glazbu (Marco Beltrani) i najbolju monta\xc5\xbeu zvuka (Paul Massey, David Giammarco i Jim Steube).'